Illum kelli l-pjaċir nilqa' lill-Prim Ministru tal-Georgia, Irakli Garibashvili. Il-Georgia hija wieħed mill-membri ewlenin tas-Sħubija tal-Lvant. Dan mhuwiex kumpliment, iżda fatt. Hija ħadet deċiżjoni importanti f'Ġunju li għadda meta ffirmat il-Ftehim ta' Assoċjazzjoni mal-Unjoni Ewropea. L-implimentazzjoni ta' dan il-Ftehim kien suġġett prominenti fuq l-aġenda tagħna llum wara nofsinhar. Wasal iż-żmien li l-Georgia tavvanza b'mod sostanzjali fl-aġenda tar-riforma tagħha f'oqsma vitali bħall-istat tad-dritt u l-ġudikatura, inkluż bil-ħolqien ta' uffiċċju ta' prosekutur indipendenti. It-trawwim ta' klima politika ta' rispett u djalogu bejn il-partiti huwa qasam ieħor fejn jiena ħeġġiġt li jsir progress. Dawn ir-riformi ser jittrasformaw u jimmodernizzaw il-Georgia. L-implimentazzjoni ta' dan il-Ftehim ser tgħin ukoll biex jinbena rekord kredibbli għall-pajjiż fid-dawl tal-aspirazzjonijiet Ewropej tiegħu. Iddiskutejna l-liberalizzazzjoni tal-viża. Qed nagħmlu progress tajjeb dwar dan. Qed jistennew ir-riżultati u r-rakkomandazzjonijiet tal-missjonijiet esperti li għaddejjin bħalissa. U nittama li fil-laqgħa tagħna li jmiss f'Riga, niksbu suċċess f'dan il-kuntest. Ser inkomplu nsegwu mill-qrib l-implikazzjonijiet tat-trattat li ġie ffirmat reċentement bejn l-awtoritajiet "de facto" tal-Abkhazia u l-Federazzjoni Russa. Dan il-ftehim jikser is-sovranità u l-integrità territorjali tal-Georgia. Jikkontradixxi wkoll il-prinċipji tad-dritt internazzjonali u l-impenji internazzjonali tar-Russja. L-UE tibqa' impenjata favur ir-riżoluzzjoni tal-konflitti u tappoġġa l-integrità territorjali tal-Georgia fi ħdan il-fruntieri tagħha rikonoxxuti internazzjonalment. Fl-istess ħin, ħeġġiġt lill-Prim Ministru biex joħloq kuntatt mal-entitajiet u jsegwi approċċ fuq żewġ binarji kemm ta' nuqqas ta' rikonoxximent kif ukoll ta' involviment. Nirringrazzjakom. Irakli, f'idejk issa.